<b>לא תשא כנגד לא תגנוב.</b> כי הגונב סופו לישבע לשקר שנאמר <small>(ויקרא יט יא–יב)</small> לא תגנובו וגו' ולא תשבעו וגו' כי זה גורר את זה ולכך נאמר <small>(זכריה ה ד)</small> ובאה אל בית הגנב ואל בית הנשבע בשמי לשקר וכלתו וגו'. השוה ב' עבירות אלו לפי שאחת גוררת חבירתה וענינם אחד כי הגונב עושה עין של מעלה כאילו אינו רואה כביכול וכן זה הנשבע לשקר כדי לאמת שקרו בפני הבריות עושה ג"כ עין של מעלה כאילו אינו רואה כביכול, ולפיכך מאן דעביד הא נפיל בהא אף אם נשבע באיזה דבר אחר שאינו מענין גניבה כך נ"ל נוסף על מה שנזכר במכילתא.  